ជនជាតិ​បង់ក្លាដែស​ដែល​ស្វែងរក​ការងារ​ធ្វើ​ប្រថុយ​ជីវិត​ចូល​ទៅ​ក្នុង​ប្រទេស​ម៉ាឡេស៊ី
ក្រៅពីពួក​ Rohingya ​ដែល​ព្យាយាម​ចូល​ប្រទេស​ម៉ាឡេស៊ីនោះ ក៏​មាន​ជនបង់ក្លាដែស​អស់សង្ឃឹមជា​ច្រើន​ទៀត ដែលបាន​ធ្វើ​ដំណើរ​ផ្សងព្រេង​ដ៏​គ្រោះ​ថ្នាក់​នៅ​ក្នុង​ដែន​សមុទ្រ។
កុលកាតា — ក្នុងចំណោមមនុស្សដែលមកតាមទូកប្រហែល៣.០០០នាក់ ដែលបានឡើងគោកនៅប្រទេសថៃ ឥណ្ឌូនេស៊ី ម៉ាឡេស៊ីកាលពីប៉ុន្មានសប្តាហ៍កន្លងទៅនេះ មានជនអំបូរភាគតិចRohingya ប្រហែលពាក់កណ្តាល ដែលរត់គេចពីការធ្វើទុក្ខបុកម្នេញក្នុងប្រទេសមីយ៉ាន់ម៉ា។ អ្នកដែលនៅសេសសល់គឺជាបុរសបង់ក្លាដែសដែលស្ថិតនៅក្នុងដំណើរស្វែងរកដ៏អស់សង្ឃឹម ដើម្បីផ្គត់ផ្គង់គ្រួសាររបស់ពួកគេ ហើយជាហេតុដែលនាំឲ្យពួកគេចាប់ផ្តើមដំណើរផ្សងព្រេងដ៏គ្រោះថ្នាក់នៅក្នុងដែនសមុទ្រ។ យុវជនបង់ក្លាដែសម្នាក់អាយុ២២ឆ្នាំ ឈ្មោះ Ibrahim Hossain ដែលបានចំណាយពេលជាងមួយខែនៅលើទូករត់ពន្ធមនុស្ស បាននិយាយថា៖ «មនុស្សមួយចំនួនធំមកពីប្រទេសបង់ក្លាដែសបានជិះតាមទូកក្នុងក្តីសង្ឃឹមថា ពួកគេនឹងបានចូលដល់ប្រទេសម៉ាឡេស៊ីដើម្បីបានការងារធ្វើ។ នៅក្នុងទូករបស់យើងមានជនជាតិបង់ក្លាដែសច្រើនជាងមនុស្សមកពីប្រទេសមីយ៉ាន់ម៉ាឆ្ងាយណាស់។ ក្នុងចំណោមមនុស្ស១៦០ ឬ១៧០នាក់ក្នុងទូកនោះ មានជនបង់ក្លាដែស១១៦នាក់ទៅហើយ»។ ក្រុមបុរសបង់ក្លាដែសទាំងនេះ ដែលរួមទាំងយុវជន Hossain ផង ត្រូវបានសង្គ្រោះដោយឆ្មាំសមុទ្របង់ក្លាដែសចេញពីទូកមួយក្នុងឈូងសមុទ្រ Bengal (កាលពីសប្តាហ៍ទី២នៃខែឧសភា) បន្ទាប់ពីពួកគេត្រូវបានបោះបង់ចោលដោយពួកនាវិក ដែលនេះប្រហែលជាដោយសារតែការបង្ក្រាបលើបណ្តាញជួញដូរមនុស្សក្នុងប្រទសថៃ។ Hossain បានប្រាប់វីអូអេថា៖ «ខ្ញុំបានឮពីប្រភពផ្សេងៗថា មនុស្សដែលបានឡើងគោកទទួលបានការងារល្អៗក្នុងប្រទេសម៉ាឡេស៊ី បន្ទាប់ពីបានទៅដល់ទីនោះដោយទូកនេសាទ។ ដូច្នេះ ដោយក្តីសង្ឃឹមថានឹងទទួលបានការងារក្នុងប្រទេសម៉ាឡេស៊ី ខ្ញុំផ្ទាល់ក៏បានប៉ុនប៉ងទៅដល់ទីនោះដោយមធ្យោបាយដូចគ្នាដែរ»។ ទោះបីជាទូកដែល Hossain បានជិះនោះ មិនបានឆ្លងដល់ប្រទេសថៃក៏ដោយ ក៏បុរសបង់ក្លាដែសជាច្រើនផ្សេងទៀតសម្រេចបានជោគជ័យក្នុងការចូលទៅប្រទេសនៅក្នុងតំបន់អាស៊ីអាគ្នេយ៍មួយចំនួនកាលពីប៉ុន្មានថ្ងៃកន្លងទៅនេះ។ កាលពីពាក់កណ្តាលខែឧសភា បន្ទាប់ពីទូកចំនួនបីដែលដឹកមនុស្សពេញ បានទៅដល់កោះ Langkawi នៃប្រទេសម៉ាឡេស៊ី ដោយស្ងាត់ៗនោះ អាជ្ញាធរបានរកឃើញថា ក្នុងចំណោមមនុស្សមកតាមទូកទាំង១.០១៨នាក់ មាន៤៦៣នាក់ជាបុរស ស្ត្រី និងកូនក្មេងអំបូរភាគតិច Rohingya មកពីប្រទេសមីយ៉ាន់ម៉ា ហើយមនុស្ស៥៥៥ គឺជាបុរសមកពីប្រទេសបង់ក្លាដែស។ កាលពីដើមខែនេះ អង្គការអន្តរជាតិផ្នែកទេសន្តរប្រវេសន៍ (IOM) បានប៉ាន់ប្រមាណថា មនុស្សប្រហែល៨.០០០នាក់ ដែលមកពីប្រទេសមីយ៉ាន់ម៉ានិងបង់ក្លាដែស នៅតែបន្តអណ្តែតក្នុងទឹកនៅក្នុងឈូងសមុទ្រ Bengal និងសមុទ្រ Andaman។ លោក Jeffrey Labovitz នាយកបេសកកម្មនៃអង្គការ IOM ប្រចាំប្រទេសថៃ បាននិយាយថា ពួកជនទេសន្តរប្រវេសន៍បង់ក្លាដែសដែលតម្រង់ទិសដៅរបស់ពួកគេទៅកាន់ប្រទេសម៉ាឡេស៊ីតាមទូកពួកអ្នករត់ពន្ធមនុស្សបានកើនចំនួនក្នុងរយៈពេលពីរឆ្នាំកន្លងទៅ។ «បើសិនជាយើងគិតត្រឡប់ក្រោយរយៈពេលបីឬប្រាំឆ្នាំមុន មានមនុស្ស២.០០០នាក់ ឬ៣.០០០នាក់ បានចាកចេញដំណើរដោយទូកទាំងនេះក្នុងមួយឆ្នាំ។ រយៈពេល៦ ឬ៨ខែមុននេះ ពួកគេបានចេញដំណើរក្នុងអត្រាមួយចន្លោះពី៧.០០០នាក់ ទៅ៨.០០០នាក់ ក្នុងមួយខែ។ ដូច្នេះ មានការកើនចំនួនគួរឲ្យព្រួយបារម្ភ ជាពិសេសក្នុងចំណោមជនបង់ក្លាដែសកាលពីពីរឆ្នាំមុន»។ ប្រទេសម៉ាឡេស៊ីបានក្លាយជាទិសដៅសម្រាប់ពួកកម្មករចំណាកស្រុកអ៊ីស្លាមក្រីក្រជាច្រើន។ អំបូរជន Rohingya មកពីប្រទេសមីយ៉ាន់ម៉ាចាប់ផ្តើមចូលក្នុងប្រទេសម៉ាឡេស៊ីដោយខុសច្បាប់ដើម្បីស្វែងរកការងារចាប់តាំងពីដើមទសវត្សរ៍១៩៩០មក។ ប៉ូលិសបង់ក្លាដែសនិយាយថា ពួកគេបានកត់សម្គាល់ឃើញថា បុរសបង់ក្លាដែសបានចាប់ផ្តើមចូលរួមជាមួយពួកជន Rohingya នៅលើទូកប្រហែលជា៦ឬ៧ឆ្នាំមុន។ លោក Tofail Ahmed អ្នកចាត់ការបន្ថែមលើក្រុមប៉ូលិសស្រុក Cox's Bazar បានប្រាប់វីអូអេថា៖ «ពួកជនបង់ក្លាដែសពីរបីនាក់បានធ្វើតាមពួកជន Rohingya ដោយចាប់ផ្តើមជិះទូក ប្រហែលជានៅឆ្នាំ២០០៨ ឬឆ្នាំ២០០៩។ តាមការសាកសួររបស់យើងបានរកឃើញថា គឺនៅឆ្នាំ២០១២ ដែលបុរសបង់ក្លាដែសជាច្រើនមកពីស្រុកផ្សេងៗគ្នា បានចាកចេញទៅកាន់ប្រទេសម៉ាឡេស៊ីតាមមធ្យោបាយខុសច្បាប់ ក្នុងចំនួនយ៉ាងច្រើន»។ ប្រហែល១ភាគ៤នៃប្រជាជនបង់ក្លាដែសទាំង១៦០លាននាក់ រស់នៅក្រោមបន្ទាត់ភាពក្រីក្រ។ ការកើតឡើងនៃគ្រោះធម្មជាតិម្តងហើយម្តងទៀតដូចជា គ្រោះទឹកជំនន់ និងព្យុះកំបុតត្បូងបានធ្វើឲ្យជីវភាពរបស់ពលរដ្ឋជាច្រើនកាន់តែលំបាក ដែលនាំឲ្យមានមនុស្សក្នុងចំនួនដ៏ច្រើនចាកចេញទៅប្រទេសផ្សេង ក្នុងគោលបំណងស្វែងរកឱកាសប្រសើរជាងអ្វីដែលពួកគេមាននៅក្នុងប្រទេសរបស់ពួកគេ។ តាមទម្លាប់ ប្រទេសមួយចំនួនដូចជាអារ៉ាប៊ីសាអូឌីត អេមីរ៉ាតអារ៉ាប់រួម កូវ៉េត អូម៉ង់ ហ្សកដានី សិង្ហបុរី និងម៉ាឡេស៊ី គឺជាទិសដៅរបស់ពលករបង់ក្លាដែសភាគច្រើន។ តែទោះយ៉ាងណាក៏ដោយ ប្រទេសទាំងនេះភាគច្រើនចាប់ផ្តើមកាត់បន្ថយការនាំចូលពលករពីប្រទេសបង់ក្លាដែសដោយហេតុផលផ្សេងៗ ក្នុងប៉ុន្មានឆ្នាំចុងក្រោយនេះ។ យោងតាមតួលេខរបស់រដ្ឋាភិបាល នៅឆ្នាំ២០០៨ មានប្រជាជនបង់ក្លាដែសលើសពី៨៧០.០០០នាក់បានធ្វើការនៅក្រៅប្រទេស ដែលភាគច្រើនធ្វើការក្នុងប្រទេសនៃតំបន់ឈូងសមុទ្រពែកស៍។ ក៏ប៉ុន្តែ តួលេខនេះបានធ្លាក់ចុះមកនៅត្រឹមប្រហែល៤២៥.០០០នាក់។ បន្ទាប់ពីបានផ្អាកអស់រយៈពេល៦ឆ្នាំមក នៅឆ្នាំ២០១៣ ប្រទេសម៉ាឡេស៊ីបានចាប់ផ្តើមជួលពលករមកពីប្រទេសបង់ក្លាដែសឡើងវិញ។ ទោះយ៉ាងណាក៏ដោយ ដំណើរការនាំចេញពលករទៅកាន់ប្រទេសម៉ាឡេស៊ី ធ្វើឡើងយ៉ាងយឺតៗ ដោយមានកម្មករបង់ក្លាដែសចំនួន៧.០០០នាក់អាចចូលទៅកាន់ប្រទេសម៉ាឡេស៊ី កាលពីពីរឆ្នាំមុន។ នៅខណៈដែលកម្មករជាច្រើនបាត់បង់ក្តីសង្ឃឹមក្នុងការរកការងារធ្វើតាមរយៈទេសន្តរប្រវេសន៍ស្របច្បាប់ បុរសបង់ក្លាដែសដែលអស់សង្ឃឹមទាំងនោះកំពុងស្វែងរកមធ្យោបាយចូលក្នុងប្រទេសម៉ាឡស៊ីដោយខុសច្បាប់តាមរយៈទូករបស់ពួកអ្នករត់ពន្ធមនុស្ស។ ជាទម្លាប់ ពួកអ្នករត់ពន្ធមនុស្សតែងនាំយកពួក Rohingya ហើយបន្ទាប់មកយកពួកជនបង់ក្លាដែសទៅតាមផ្លូវសមុទ្រចូលទៅក្នុងប្រទេសថៃ ហើយក្រោយមកក៏បញ្ជូនតាមផ្លូវគោកទៅកាន់ប្រទេសម៉ាឡេស៊ី។ ក៏ប៉ុន្តែ បន្ទាប់ពីប្រទេសថៃបានបង្ក្រាបផ្លូវចេញចូលរបស់ពួកទេសន្តរប្រវេសន៍កាលពីថ្មីៗនេះ ពួកអ្នកជួញដូរមនុស្សកំពុងតែប្រើប្រាស់ផ្លូវសមុទ្រក្នុងគោលបំណងយកមនុស្សទៅកាន់ប្រទេសម៉ាឡេស៊ី។ ផ្លូវឆ្លងកាត់របស់ជនទេសន្តរប្រវេសន៍ខុសច្បាប់ទៅកាន់ប្រទេសថៃ និងម៉ាឡេស៊ី ប្រកបដោយគ្រោះថ្នាក់ជាច្រើនដំណាក់។ ទីភ្នាក់ងារផ្នែកជនភៀសខ្លួនរបស់អង្គការសហប្រជាជាតិ UNHCR និយាយថា កាលពីឆ្នាំមុន មនុស្សដែលមកតាមទូកចំនួន៥៤០នាក់មានទិសដៅទៅកាន់ប្រទេសម៉ាឡេស៊ី បានស្លាប់នៅក្នុងឈូងសមុទ្រ Bengal ដោយការដាច់អាហារ ខ្សោះជាតិទឹក ជំងឺ និងការធ្វើទារុណកម្មដោយអ្នកដើរទូក និងពួកអ្នករត់ពន្ធមនុស្សទាំងនោះ។ មនុស្សប្រហែល៣០០នាក់មកពីប្រទេសបង់ក្លាដែស និងមីយ៉ាន់ម៉ាបានស្លាប់នៅក្នុងសមុទ្រ នៅក្នុងត្រីមាសទី១នៃឆ្នាំនេះ បើយោងតាមការអះអាងរបស់អ្នករស់រានមានជីវិតដែលបានប្រាប់អង្គការសហប្រជាជាតិ។ បន្ទាប់ពីការរកឃើញសាកសពរាប់សិបនាក់នៅក្នុងផ្នូរសពរួមធំៗនៅក្នុងប្រទេសថៃកាលពីពេលថ្មីៗនេះ វាបញ្ជាក់ឲ្យឃើញកាន់តែច្បាស់ថា ជនទេសន្តរប្រវេសន៍ពីបង់ក្លាដែស និងមីយ៉ាន់ម៉ា ក៏បានស្លាប់នៅលើដីគោកផងដែរ ដោយសារការឃុំឃាំងរបស់ពួកអ្នករត់ពន្ធមនុស្ស។ លោក Mohammed Shahiduzzaman អតីតសមាជិកសភាពីគណបក្សជាតិនិយមបង់ក្លាដែស បាននិយាយថា ភាពអស់សង្ឃឹមនៃអ្នកដែលព្យាយាមរកការងារនៅឯក្រៅប្រទេស បានធ្វើឲ្យរដូវកាលនៃការធ្វើដំណើរតាមទូកកាន់តែវែងទៅៗ សម្រាប់ទូកដែលមានទិសដៅទៅកាន់ប្រទេសម៉ាឡេស៊ី ដែលនេះធ្វើឲ្យការធ្វើដំណើរកាន់តែគ្រាះថ្នាក់ជាងមុន។ លោក Shahiduzzaman និយាយថា៖ «រហូតមកដល់មួយ ឬពីរឆ្នាំមុននេះ ទូកដឹកមនុស្សដែលមានទិសដៅទៅប្រទេសម៉ាឡេស៊ី ធ្លាប់បានចេញដំណើរពីប្រទេសបង់ក្លាដែស ដែលជាទូទៅធ្វើឡើងតែនៅក្នុងរដូវរងារតែប៉ុណ្ណោះ គឺរវាងខែវិច្ឆិកា និងខែមករា នៅពេលដែលទឹកសមុទ្រមានភាពស្ងប់ស្ងាត់។ ក៏ប៉ុន្តែឥឡូវនេះ ទូកខុសច្បាប់ជាច្រើន ធ្វើដំណើរពេញមួយឆ្នាំដោយមានជនបង់ក្លាដែសកាន់តែច្រើន ស្វែងរកវិធីចូលទៅដល់ប្រទេសម៉ាឡេស៊ី»។ លោក Abdul Hakim អ្នកអូសរទេះម្នាក់នៅភូមិ Khutakhali នៃស្រុក Cox's Bazar បាននិយាយថា លោកគ្រោងនឹងចាកចេញទៅប្រទេសម៉ាឡេស៊ី នៅក្នុងរដូវត្រជាក់ឆ្នាំក្រោយនេះ។ «ខ្ញុំមិនអាចផ្គត់ផ្គង់គ្រួសាររបស់ខ្ញុំដោយប្រាក់ចំណូលដ៏ស្តួចស្តើង ដែលរកបានក្នុងប្រទេសបង់ក្លាដែសទេ។ ស្ថានភាពការងារនៅទីនេះ គឺតឹងតែងណាស់។ មនុស្សមួយចំនួនដែលខ្ញុំស្គាល់កំពុងតែធ្វើការនៅប្រទេសម៉ាឡេស៊ី ដោយសុខស្រួល ហើយពួកគេកំពុងតែផ្ញើប្រាក់មិនតិចទេ ត្រឡប់មកកាន់គ្រួសាររបស់គេ។ ដូច្នេះ ខ្ញុំសម្រេចចិត្តជិះតាមទូកទៅកាន់ប្រទេសម៉ាឡេស៊ី»។ លោកបានបន្ថែមថា លោកក៏បានដឹងអំពីគ្រោះថ្នាក់ដែលកើតមានឡើងក្នុងពេលធ្វើដំណើរទៅកាន់ប្រទេសម៉ាឡេស៊ីដែរ តែលោកនៅតែមានគម្រោងធ្វើដំណើរទៅកាន់ទីនោះដដែល។ «មនុស្សច្រើនណាស់ដែលមានសំណាងផ្លាស់ប្តូរវាសនារបស់ពួកគេ ដោយការហ៊ានផ្សងព្រេងនោះ។ ខ្ញុំសប្បាយចិត្តក្នុងការផ្សងនឹងគ្រោះថ្នាក់ដើម្បីធ្វើដំណើរទៅកាន់ប្រទេសម៉ាឡេស៊ី»៕